Det svenske energiselskab Vattenfall har vundet udbuddet af havmølleparken Kriegers Flak i Østersøen på 600 MW til en budpris på bare 37,2 øre/kWh.

Det er en sensationelt lav pris, den laveste pris for havvind nogensinde og endnu lavere end prisen på de omdiskuterede kystmøller, hvor Vattenfall også vandt buddet - med en pris på 47,5 øre pr. kWh.

Ifølge pressemeddelelsen fra energi-. forsynings- og klimaminister Lars Chr. Lilleholt (V) har han her til morgen orienteret partierne bag energiaftalen om budprisen og skriver, at den endelige beslutning om udbuddet vil blive afklaret, når der er fundet en traktatmedholdelig finansiering i regi af de igangværende PSO-forhandlinger.

Der har været historisk hård konkurrence om at byde på Krigers Flak, idet i alt seks selskaber var prækvalificeret og meldte sig klar til at byde.

Støtteomkostningerne er markant lavere end forventet

De samlede støtteomkostninger til at opføre Krigers Flak forventes i alt at udgøre 3,5 mia. kr. for hele støtteperioden fra 2019-2032. De forventede støtteomkostninger ligger ca. 60 pct. under de forventede udgifter på 8,2 mia. kr. for hele støtteperioden som forudsat ved indgåelsen af energiaftalen i 2012. Hertil kommer ilandføringsomkostninger på 3,1 mia. kr.

»Vi skriver verdenshistorie i dag, og Danmark cementerer sin placering som et globalt udstillingsvindue og foregangsland for havvind,« siger Lars Chr. Lilleholt i en pressemeddelelse.

Han benytter lejligheden til igen at argumentere for at droppe kystmøllerne.

»Prisen på vindkraft langt ude på havet rasler ned, og havvind er blevet mere konkurrencedygtig. Regeringen ser en række fordele ved at gennemføre Kriegers Flak; Støtteomkostningerne til Krigers Flak er langt billigere end forventet i energiaftalen i modsætning til de kystnære vindmøller, hvor støtteomkostningerne er steget markant,« fremhæver ministeren.

»Kriegers Flak vil knytte det danske og tyske elsystem sammen og understøtte forsyningssikkerheden af grøn el på Sjælland. Med Kriegers Flak får Danmark ikke blot en havvindmøllepark, der kan forsyne mere end 600.000 husstande med grøn el, men også en nødvendig elmotorvej til udlandet.«

Vinderen af udbuddet, Vattenfall, kalder resultatet »en rigtig god nyhed. Ikke bare for os, men for hele Danmark.«

»Først og fremmest kommer danske forbrugere og erhvervsliv nu et stort skridt nærmere en fossilfri fremtid på en omkostnings-effektiv måde. Samtidig åbner opførelsen af denne store vindmøllepark i Østersøen nye muligheder for den danske,« siger Ole Bigum Nielsen, landechef, Vattenfall Danmark.

Vattenfall regner med at skulle investere mellem 8,1 og 9,9 milliarder kr., og ifølge modelberegninger vil byggeriet af Kriegers Flak skabe flere end 9.000 arbejdspladser hen over anlægsfasen. Dertil kommer i størrelsesordenen 100 permanente arbejdspladser, når parken sættes i drift.